
Annotatsiya. Intertekstuallik matn kategoriyasi sifatida an’anaviy tilshunoslikda ancha keng o‘rganilgan. Bugun uning antroposentrik paradigma doirasidagi yo‘nalishlarda tadqiq qilishga ehtiyoj oshmoqda va dunyo tilshunosligida bu borada muayyan izlanishlar amalga oshirilgan. Mazkur maqolada intertekstuallikka pragmatik yondashuvlarning asosiy jihatlari ko‘rib chiqiladi va ularga munosabat bildiriladi. 

Abstract. Intertextuality as a text category has been widely studied in traditional linguistics. Today, there is a growing need for its research in areas within the anthropocentric paradigm, and certain studies have been carried out in world linguistics on this issue. This article examines the main aspects of pragmatic approaches to intertextuality and expresses its reaction to them. 

Аннотация. Интертекстуальность как текстовая категория широко изучалась в традиционной лингвистике. Сегодня возрастает потребность в её изучении в рамках антропоцентрической парадигмы, и в мировой лингвистике по этой теме уже проводились исследования. В данной статье рассматриваются основные аспекты прагматических подходов к интертекстуальности и выражается реакция на них. 

Intertekstuallik muammolari zamonaviy fanlar, xususan, antroposentrik tilshunoslik yo‘nalishlari uchun muhim eng muhim obyektlardan biri hisoblanadi. Chunki bu paradigma doirasida shakllangan yo‘nalishlar: kognitiv tilshunoslik, lingvokulturologiya, pragmalingvistika, psixolingvistika kabilarning asosiy obyekti eng katta til birligi hisoblangan matndir. Intertekstuallik esa matnga xos bo‘lgan eng muhim kategoriyalardan biridir. Shu bois bugun intertekstuallik muammosi antroposentrik paradigmaning asosi hisoblangan til-inson-til nuqtayi nazaridan tadqiq qilinishi muhimdir. Bu borada jahon ilmiy tajribasiga nazar tashlaydigan bo‘lsak, muayyan tadqiqotlar amalga oshirilganini kuzatishimiz mumkin bo‘ladi. 
Intertekstuallik ikki matnning o‘zaro aloqasi degan tushuncha asosida uning eng ko‘p pragmatik jihatdan tadqiq qilinishini kuzatish mumkin. So‘zlovchining nutqiy maqsadi va auditoriyaning interpretatsiyasi intertekstual bog‘lanishlarda muhim o‘rin egallaydi. Reklama, siyosiy nutqlar, media matnlarda intertekstual elementlar adresant va adresat o‘rtasida yashirin aloqa vositasi bo‘lib xizmat qiladi. Bu yondashuvda kontekst asosiy rol o‘ynaydi. Bu yondashuvda intertekstuallik — kommunikativ maqsad bilan ishlatilgan iqtibos, kinoya, konnotatsiya yoki madaniy ishora sifatida ko‘riladi. Masalan, reklama, siyosiy nutq, publitsistikada intertekstual elementlar ko‘pincha ishontirish, ta’sir o‘tkazish, auditoriyani ishontirish maqsadida ishlatiladi. Bularning barchasida pragmatika va intertekstuallik aloqasi muhim hisoblanadi. 
Niderland olimi T. van Deyk intertekstuallikni Y. Kristeva yoki J. Jennet kabi adabiy-estetik kategoriya emas, balki bevosita matnning kognitiv va pragmatik aspektlari nuqtayi nazaridan turib baholaydi. Olim diskurs va kontekst o‘zaro aloqasida matnlararo bog‘liqlikni tahlil qilgan [Van t. Deyk, 1977, 261]. Garchi unda intertekstuallik atamasi aynan uchramasa ham matnlararo aloqadorlikning pragmatik ta’siri haqida fikr bildiradi. 
A. V. Borisenko ham o‘z tadqiqotida intertekstuallikning pragmatik xususiyatlariga to‘xtalgan. Xususan, olim nomzodlik dissertatsiyasida intertekstuallikning pragmatik kontekstdagi o‘rni, muallif niyati, sotsiolektlar va matnlararo munosabatlarda ularning semiotikasida yuz beradigan o‘zgarishlar haqida ma’lumot beradi va shunday xulosa beradi: Intertekst shakllanishining pragmatik konteksti postmodernizm bo‘lib, u zamonaviy madaniyat taraqqiyotining mantiqiy bosqichi sifatida qaraladi. Postmodernizm ma’lum bir dunyoqarash turi va shaxs konsepsiyasi bilan tavsiflanadi. Ushbu xususiyatlar postmodernistik san’at hamda postmodernistik matnlar (intertekstlar)da o‘z ifodasini topgan [Borisenko A., 128]. Olim bu yerda bevosita intertekstuallikning adabiyotdagi alohida oqimni shakllantirishdagi o‘rni masalasiga ham e’tiborini qaratganligi kuzatish mumkin. 
Diskurs tahlili ham bevosita pragmatikaning uzviy qismi hisoblanadi. Intertekstuallik bu yo‘nalishda dunyo olimlari tomonidan yetarlicha tadqiq qilingan. So‘nggi yillarda intertekstuallikning diskursdagi o‘rni diskursning turlari: badiiy, ilmiy, siyosiy, reklama kabilardagi asosiy vosita ekanligi keng tadqiq qilinmoqda. 
Diskursiv tahlil va intertekstuallik. Bu yo‘nalishda ham dunyo tilshunosligida qator tadqiqotlar amalga oshirilgan. Intertekstuallikni bevosita diskursiv hodisa ekanligi M. Baxtinning dialogizm g‘oyalariga tayanadi. Bu yo‘nalishdagi eng asosiy fikrlar N. Fairklough tadqiqotlarida uchraydi[Fairclough, 1992, 245]. Olim matn tahlilini bevosita 2 ga ajaratadi:
Lingvistik tahlil
Intertekstual tahlil. 
Olim lingvistik tahlilga diskursiv tahlilning bir qismi sifatida qaraydi va intertekstuallikni ayni shu matn tahlili sifatida baholaydi. Shuningdek, olimning intertekstuallik va diskuriv tahlilga bag‘ishlangan boshqa tadqiqotlari ham mavjud. Xususan, olimning “Discouse and Social Change” kitobida intertekstualikka alohida bob ajratilgan. Muallif bu bobda intertekstuallik va diskurs haqida aytilgan barcha fikrlarini umumlashtirib, o‘z qarashlarini jamlagan. Jumladan, olim intertekstuallikning bevosita dikursdagi o‘rni haqida to‘xtalar ekan, uni “interdiskursivlik” termini bilan almashtirishni ma’qul ko‘radi 
[Fairclough, 1992, 168]. Shuningdek, diskursiv tahlil uchun zarur bo‘lgan intertekstual o‘lchovlar sifatida quyidagilarni keltiradi:
Manifest (ochiq) intertekstuallik. 
Interdiskursivlik. 
Matniy trasformatsiyalar. 
Matnlarning ijtimoiy indensifikatsiya tashkil qilishi. 
Olim bu o‘lchovlarning har birini misollar yordamida tahlil qiladi. Intertekstuallik va interdiskursivlik tushunchalariga ta’rif berar ekan, ularni shunday farqlaydi: manifest intertekstuallik shundayki, bunda matn ichida boshqa aniq matnlar ochiqdan-ochiq namoyon bo‘ladi, interdiskursivlik esa nutq turining qandayligi masalasidir. Shuningdek, o‘z tadqiqotida presuppozitsiya, metadiskurs, transformatsiyalar va inkor gaplarning intertekstuallik bilan aloqasini ham ochib beradi. Presuppozitsiya haqida shunday fikrlarni keltiradi: Muallif bir fikrni ilgari aytgan bo‘lishi mumkin (yoki matnning boshida aytadi), keyinchalik u fikrni yana aytmasdan, lekin o‘quvchi uni allaqachon biladi deb hisoblaydi. Bu holat muallifning boshqa matnlari yoki matnning oldingi qismlari bilan intertekstuallik bog‘lanishida namoyon bo‘ladi[Fairclough, 1992, 169]. Bu yerda bevosita matniy intertekstuallik xususida fikr bildirilganini aytishimiz mumkin. Olim bu o‘rinda bevosita pragmatik birlik bo‘lgan presuppozitsiyaning intertekstuallik orqali namoyon bo‘lishi mumkinligini qayd etadi. Aslida intertekstuallik va presuppozitsiya implisit mazmunni ifoda etishi bilan bir-biriga juda yaqin hodisa sifatida namoyon bo‘ladi. Ammo presuppozitsiya bevosita nutqiy aktning ishtirokchilariga ayni paytda ma’lum bo‘lgan ma’lumotning yashirin ifodasi bo‘lsa, intertekstuallik undan ko‘ra kengroq tushunchadir. 
Intertekstuallikni muayyan diskurs doirasidagi tadqiqiga bag‘ishlangan ishlarda ham bevosita uning pragmatik va diskursiv xususiyatlari haqida nazariy fikrlar keltrilgan. So‘nggi yillarda intertekstuallik badiiy diskursdan tashqari, publististik, siyosiy, mass media kabi diskurs turlari doirasida keng tadqiq qilingan, bu diskurslardagi asosiy nutqiy akt vositasi ekanligi qayd qilingan. Unga pragmatik yondashuv bo‘yicha tadqiqotlarga tayanib shunday umumiy xulosa berish mumkin:
intertekstuallik kommunikatsiya (diskurs)ning asosiy elementi sifatida baholangan;
nutqiy akt ishtrirokchilarining nutq vaziyati bilan bog‘liq holda nutqqa kiritiladigan birlik sifatida tahlil qilingan;
pragmatik birliklar: presuppozitsiya, nutqiy akt bilan birgalikda tadqiq qilingan. 
Xulosa sifatida aytish mumkinki, intertekstuallik bevosita nutqiy akt ishtirokchilarining dunyoqarashi, bilimi, milliy-madaniy mansubligi, yoshi va ijtimoiy holatiga bog‘liq bo‘ladi. Uning ayni shu jihatdan tahlil qilish esa pragmalingvistik bilimlarni ham talab qiladi. Intertekstuallikni nutq jarayonida to‘g‘ri qo‘llash esa uning ko‘p jihatlariga ijobiy ta’sir o‘tkazadi. 

